সবাই একটি করে গাছ লাগালে ১০ কোটি গাছ লাগানো হবে: বনমন্ত্রী
বাংলাদেশের প্রতিটি নাগরিককে বছরে অন্তত একটি করে গাছ লাগানোর আহ্বান জানিয়েছেন পরিবেশ, বন ও জলবায়ু পরিবর্তন মন্ত্রী মো. শাহাব উদ্দিন।রোববার জাতীয় বৃক্ষমেলার সমাপনী ও পুরস্কার বিতরণী অনুষ্ঠানে তিনি এ আহ্বান জানান বলে এক সংবাদ বিজ্ঞপ্তিতে জানানো হয়।মন্ত্রী বলেন, “প্রত্যেকে একটি করে গাছ লাগালে বছরে কমপক্ষে ১০ কোটি গাছ লাগানো হয়। পাশাপাশি সরকারও গড়ে প্রতি বছর প্রায় আট কোটি গাছ লাগিয়ে থাকে।”বেশি করে গাছ লাগিয়ে বর্তমান ও ভবিষ্যতের জন্য একটা স্বাস্থ্যকর পরিবেশ গড়ে তোলার আহ্বান জানিয়ে পরিবেশমন্ত্রী বলেন, “মানুষের বেঁচে থাকার জন্য সবুজ আচ্ছাদন বিনির্মাণে প্রতিবছর আয়োজন করা হচ্ছে বৃক্ষমেলার এবং রোপণ করা হচ্ছে কোটি কোটি বৃক্ষ।”
আগামী বছর থেকে সব উপজেলায় বৃক্ষমেলা আয়োজন করতে বন অধিদপ্তরের সংশ্লিষ্টদের প্রতি আহ্বান জানান তিনি।মন্ত্রী বলেন, “এ বছরও ঢাকায় জাতীয় বৃক্ষমেলা ছাড়াও দেশের সাত বিভাগ ও ৫৬টি জেলা শহরসহ দুটি উপজেলায় বৃক্ষমেলার আয়োজন করা হয়েছে। ২০৩০ সাল নাগাদ দেশের বনভূমির পরিমাণ মোট ভূমির ১৬ শতাংশে এবং দেশের বৃক্ষাচ্ছাদন ২৫ শতাংশে উন্নীত করার লক্ষ্যে বনায়ন কার্যক্রম পরিচালনা করা হচ্ছে।”এবারের মেলায় মোট বিক্রি হওয়া চারার সংখ্যা এবং বিক্রয়মূল্য আগের যে কোনো বছরের চেয়ে বেশি জানিয়ে তিনি বলেন, এবারের জাতীয় বৃক্ষমেলায় ১০৪টি স্টলে ব্যক্তি মালিকানাধীন নার্সারি, আটটি স্টলে সরকারি প্রতিষ্ঠান ও অন্যান্য প্রতিষ্ঠানের আরও আটটি স্টল ছিল।ঢাকার শেরেবাংলা নগর মাঠে গত ৫ জুন থেকে ১২ জুলাই পর্যন্ত জাতীয় বৃক্ষমেলায় ২৯ লাখ দুই হাজার ৬১৪টি চারা বিক্রি হয়েছে। এর দাম ছিল ১৪ কোটি ৮১ লাখ ৬৯ হাজার টাকা।
রোববারের অনুষ্ঠানে ‘বৃক্ষরোপণে প্রধানমন্ত্রীর জাতীয় পুরস্কার-২০২১' এর বিজয়ী, জাতীয় বৃক্ষরোপণ অভিযান ও বৃক্ষমেলা-২০২৩ উপলক্ষে আয়োজিত রচনা ও চিত্রাঙ্কন প্রতিযোগিতার বিজয়ী এবং বৃক্ষমেলার স্টল মালিকদের মাঝে পুরস্কার বিতরণ করা হয়।বন অধিদপ্তরের প্রধান বন সংরক্ষক মো. আমীর হোসাইন চৌধুরীর সভাপতিত্বে উপ-প্রধান বন সংরক্ষক মো. মঈনুদ্দিন খান অনুষ্ঠানে স্বাগত বক্তব্য দেন।পরিবেশ, বন ও জলবায়ু পরিবর্তন মন্ত্রণালয়ের উপমন্ত্রী হাবিবুন নাহার, মন্ত্রণালয়ের অতিরিক্ত সচিব (প্রশাসন) ইকবাল আব্দুল্লাহ হারুন, বাংলাদেশ বনশিল্প উন্নয়ন কর্পোরেশনের চেয়ারম্যান নাসির উদ্দীন আহমেদ অনুষ্ঠানে উপস্থিত ছিলেন।

পরিবেশমন্ত্রী শাহাব উদ্দিন বলেন, “প্রত্যেকে একটি করে গাছ লাগালে বছরে কমপক্ষে ১০ কোটি গাছ লাগানো হবে।”